ΓΡΑΠΤΗ ΕΡΩΤΗΣΗ E-1931/98

υποβολή: Carlos Pimenta (PPE) προς την Επιτροπή

(18 Ιουνίου 1998)

Θέμα: Ενισχύσεις ΕΚΑΧ στην πορτογαλική χαλυβουργία

Η Εθνική Χαλυβουργία - Επιχείρηση Επιμήκων Προϊόντων, που σήμερα έχει τη μορφή ομίλου στον οποίο συμμετέχουν το πορτογαλικό κράτος και η Megasa, ισπανικής καταγωγής, διαβεβαιώνει ότι η ΕΚΑΧ έπαυσε να καταβάλει τις ενισχύσεις για χρηματοδοτήσεις που προορίζοντο για τους εργαζομένους που συνταξιοδοτούνται πρόωρα όταν συμπληρώνουν το πεντηκοστό πέμπτο έτος της ηλικίας τους, σύμφωνα με τα συμπεφωνηθέντα μεταξύ της ΕΚΑΧ και του πορτογαλικού κράτους, όσον αφορά τον εθνικό χαλυβουργικό τομέα (Εθνική Χαλυβουργία - Επιχείρηση Επιμήκων Επιπέδων Προϊόντων, Εθνική Χαλυβουργία - Επιχείρηση Υπηρεσιών και Lusosider - Χαλύβδινα Ελάσματα).

Τα ανωτέρω είναι ακριβή;

Αληθεύει ότι η ΕΚΑΧ διέκοψε τις ενισχύσεις αντίθετα με τα όσα είχαν συμφωνηθεί για τον τομέα αυτό με το πορτογαλικό κράτος;

Εάν τούτο αληθεύει, σε ποιά κατάσταση θα περιέλθουν οι εργαζόμενοι που συνταξιοδοτήθηκαν πρόωρα από τον Σεπτέμβριο του 1997;

Για ποιό λόγο η διακοπή αυτή ισχύει μόνο για τους εργαζομένους της Επιχείρησης Επιμήκων Προϊόντων;

Αληθεύει ότι "η διακοπή" αυτή που άρχισε τώρα οφείλεται στο γεγονός ότι τα κονδύλια που προορίζοντο για την πρόωρη συνταξιοδότηση χρησιμοποιήθηκαν, ενώ δεν έπρεπε, για αποζημιώσεις των εργαζομένων προς τους οποίους ασκήθηκε κάποια πίεση για να ακυρώσουν τις συμβάσεις τους δια "κοινής συμφωνίας";

Ενημερώθηκε το πορτογαλικό κράτος για την άρση των όρων που αναφέρονται στη συμφωνία ΕΚΑΧ;

Απάντηση του κ. Flynn εξ ονόματος της Επιτροπής

(22 Ιουλίου 1998)

Σύμφωνα με τους κανόνες που έχουν καθιερωθεί με τις διμερείς συμβάσεις με τα κράτη μέλη, η Οικονομική Κοινότητα Άνθρακα και Χάλυβα (ΕΚΑΧ) εξακολουθεί να συγχρηματοδοτεί τις επιδοτήσεις για την επαναπροσαρμογή δυνάμει του άρθρου 56 της συνθήκης ΕΚΑΧ και της διμερούς σύμβασης της 13ης Ιουλίου 1989 για τους εργαζομένους στο χαλυβουργικό τομέα ή στον τομέα του άνθρακα, οι οποίοι απολύονται και οι οποίοι για το λόγο αυτό συνταξιοδοτούνται πρόωρα ή εγγράφονται στο ταμείο ανεργίας, ή οι οποίοι πρέπει να αλλάξουν θέση εργασίας, είτε μέσα στην επιχείρηση είτε σε μια άλλη επιχείρηση.

Με εξαίρεση τις επιδοτήσεις για επαγγελματική κατάρτιση και για την απασχόληση των οποίων η Επιτροπή αποφάσισε την άρση από την 1η Ιανουαρίου 1995, ουδέν μέτρο που προβλέπεται μέσα στις διμερείς συμβάσεις για τους εργαζομένους που βρίσκονται σε μια από τις καταστάσεις που περιγράφηκαν έχει καταργηθεί. Πάντως στο χαλυβουργικό τομέα και για κάθε εργοστάσιο, ο συνολικός αριθμός των δικαιούχων επιδότησης, δυνάμει της πρόωρης συνταξιοδότησης, της ανεργίας ή ακόμη της εξωτερικής αλλαγής θέσης, περιορίζεται στον αριθμό των θέσεων εργασίας που έχουν καταργηθεί μέσα στο εν λόγω εργοστάσιο.

Μέσα στο πλαίσιο που καθορίζεται έτσι, η ΕΚΑΧ μπόρεσε να χορηγήσει το 1997 το ποσό που προβλέπεται μέσα στη διμερή σύμβαση με την Πορτογαλία, υπέρ 19 εργαζομένων της εταιρίας SN Longos που έπρεπε να συνταξιοδοτηθούν πρόωρα και υπέρ 103 εργαζομένων που έπρεπε να εγγραφούν στο ταμείο ανεργίας, σύμφωνα με την αίτηση που υπέβαλε η πορτογαλική κυβέρνηση το έτος αυτό.

Η Ευρωπαϊκή Επιτροπή δεν διαθέτει πληροφορίες που να επιτρέπουν να σκεφτούμε ότι η επιδότηση που προβλέπεται και χορηγήθηκε για την πρόωρη συνταξιοδότηση χρησιμοποιήθηκε για άλλους σκοπούς.